Valvojat joutuivat opettamaan asiakkaille uimahallietiketin perusteita.

Nurmijärvellä sijaitsevassa Rajamäen uimahallissa koettiin maanantaina hämminkitilanne, kun hallissa uimistouhujen merkeissä asioineen seurueen erikoinen käytös sai hallin uimavalvojat kutsumaan paikalle poliisin.

Uimahallin tapahtumista ensimmäisenä kertoi Iltalehti.

Välikohtaus käynnistyi, kun uimahalliin asiakkaiksi saapuneen lapsista ja aikuisista muodostuneen seurueen aikuiset kuljettivat allasosastolle matkapuhelimen ja kuvasivat sillä mukanaan olleita lapsia.

Rajamäen uimahallin toimitusjohtaja Juha Ahonen kertoo Ilta-Sanomille, että valvojat joutuivat puuttumaan ryhmän jäsenten kuvaustoimintaan. Ahosen mukaan Rajamäen uimahallissa kaikenlainen kuvaaminen on kiellettyä uimahallin allas- ja pesutiloissa, ja omien lasten kuvaamiseen allastilassa pitää kysyä erikseen lupa valvojilta.

Ahonen kertoo, että valvojat opastivat asiakkaita oikeaoppiseen uimahallietikettiin, mutta seurueen jäsenet eivät ottaneet ohjeita kuvauskiellosta kuuleviin korviinsa.

– Kuulin, että siellä on virkavaltaa pyydetty paikalle. Isompana juttuna oli se, että heillä oli puhelin siellä allastilassa ja he kuvasivat siellä omaa jälkikasvuaan. Se on lähtökohtaisesti kielletty, ellei siihen ole kysytty lupaa valvojalta. Kanssakäynti ei ollut ihan tavallista, kun valvoja oli sanonut, että tuo ei ole sallittua. Se viesti ei ollut mennyt hirveän hyvin perille.

Kuvaus oli tämän jälkeen jatkunut vielä pesuhuonetilojen puolella. Virkavalta jouduttiin kutsumaan paikalle, kun kuvaus ei henkilökunnan pyynnöistä huolimatta loppunut, eikä seurue suostunut poistumaan tiloista.

– He sitten lähtivät pesuhuoneeseen, ja valvoja oli siellä koko ajan mukana. Valvojan ohjeista huolimatta ei kuvaaminen loppunut, joten valvoja kutsui poliisin paikalle. Jos ei normaali keskustelu mene asiakkaalle perille, niin silloin pyydetään asiakasta poistumaan talosta, ja jos ei asiakas suostu poistumaan talosta, niin sitten kerrotaan asiakkaalle, että kutsutaan virkavalta paikalle.

Seurueen aikuiset myös uivat, saunoivat ja kävivät suihkussa muussa vaatetuksessa kuin uima-asuissa, mikä kirvoitti asiakkaissa ärsytystä.

– Nämä daamit esiintyivät allas- ja pesutiloissa sellaisessa vaatetuksessa, joka ei sinne ollut soveliasta. Se on aiheuttanut närää meidän kanta-asiakkaissa.

Ahosen mukaan poliisi tuli paikalle ja jututti seurueen aikuisia lyhyesti, mutta asia jäi lopulta siihen. Ahonen sanoo, että tilanne rauhoittui ja asiakkaat pyysivät loppujen lopuksi valvojilta anteeksi käytöstään.

– Poliisi ei aulassa varmaan viittä minuuttia kauempaa ollut. He ottivat henkilöiltä ylös heidän henkilötietonsa, jos niitä tarvittaisiin, ja poistuivat. Eipä siinä ollut virkavallalla enempää asiaa, koska tilanne oli jo lauennut, ja nämä asiakkaat olivat pyytäneet valvojilta anteeksi.

Ahonen kehuu valvojien toimintaa tilanteessa rauhalliseksi ja hyväksi, ja sanoo, että seurueelle ei kuitenkaan tilanteen johdosta annettu lopullista porttikieltoa halliin.